Jubilejný desiaty ročník festivalu Vysoké hory Nitra sa uskutoční už túto sobotu (21. novembra) od 9. hodiny na nitrianskom mestskom úrade. Priaznivci hôr a cestovania sa stretnú na prehliadke filmov a prezentácií od známych horolezcov, cestovateľov a filmárov. Program festivalu bude pozostávať zo štyroch blokov.
Premiérovo na festivale privítajú hosťa z Poľska. "Horolezec Piotr Pustelnik ako tretí Poliak, po legendách Jerzym Kukuczkovi a Krzysztofovi Wielickom, vystúpil na všetky osemtisícovky. Dosiahol tým Korunu Himalájí a taktiež zdolal všetky najvyššie vrcholy svetadielov, čím uzavrel aj Korunu Zeme," informoval Radovan Baláž, hovorca festivalu. Na festivale bude mať Pustelnik prezentáciu s názvom Môj horolezecký život - cesta ku všetkým 14 osemtisícovkám. "Je to príbeh o tom, ako sa stalo, že som objavil horolezectvo ako najväčšiu vášeň a životnú cestu zároveň. Je to príbeh o mladom chlapcovi, ktorý odkráčal z Tatier až do Himalájí splniť si všetky svoje sny a túžby," povedal o svojej prezentácii Pustelnik.
Ďalším hosťom bude Miro Dušek, dobrodruh a profesionálny vodca kaňoningu. Dušek má za sebou prechody viac ako stovky kaňonov po celom svete. Pred piatimi rokmi prešiel jeden z najťažších kaňonov sveta Trou de Fer na ostrove Reunion. Na festivale Vysoké hory Nitra priblíži tento druh športu, jeho extrémne formy a pokusy o prechod desiatich najkrajších kaňonov sveta.
Festival tradične zaradil aj príspevok Paľa Barabáša. Diváci uvidia jeho film Suri o veľkej dobrodružnej ceste po neznámej africkej rieke až k unikátnemu prírodnému kmeňu Suri. Nitriansky festival navštívi aj známy dokumentarista a fotograf Tomáš Hulík, ktorý tu uvedie svoj nový dokument Divoké Slovensko.
"Tradične dostanú v programe priestor aj Nitrania. Budú to kameraman a dokumentarista voľnej prírody Stanislav Kováč s filmom Hory, batoh, kamera II., Ivan Breský s dokumentom približujúcim možnosti cyklistiky v oblasti jazera Lago di Garda v talianskych Dolomitoch a Erich Domček s filmom o dvetisíc kilometrov dlhej ceste na motocykloch cez šesť štátov Mexika," informoval Baláž.
Sprievodnou akciou festivalu je výstava fotografií s tematikou hôr, cestovania, rastlín a živočíchov. Súčasťou festivalu bude aj poznávací výlet na Zobor po historickom náučnom chodníku Hradisko Zobor. V prípade priaznivého počasia sa uskutoční v nedeľu 22. novembra so začiatkom o 9:15 hodine pri zoborskom liečebnom ústave.